## La Generalitat rep un premi per les seues recomanacions per a la protecció de les dades de dones víctimes de violència

*** La proposta de la Generalitat es dirigix a tots els processos administratius on puguen participar dones víctimes de violència**

El Govern Valencià ha rebut un guardó de l'Agència Espanyola de Protecció de Dades pel projecte de la Delegació de Protecció de Dades de la Generalitat orientat a preservar els drets i llibertats de les dones víctimes de violència de gènere i altres tipus de violència en relació amb el tractament de les seues dades personals en l'àmbit de l'Administració de la Generalitat i el seu sector públic instrumental.  
  
Estos guardons de l'Agència Espanyola de Protecció de Dades reconeixen, a través de diferents categories, els treballs que promouen tant la difusió i el coneixement del dret a la protecció de dades, com la seua aplicació pràctica en diferents entorns.  
  
En la modalitat d'entitats del sector públic, el premi ha sigut *ex aequo* per a la Delegació de Protecció de Dades de la Generalitat Valenciana, per les seues recomanacions per a la protecció de dades de les dones víctimes de violència de gènere, i per al Grup de Treball per a la Protecció de Dades Personals de la Comunitat de Madrid, per proporcionar als treballadors informació sobre protecció de dades de l'administració madrilenya amb un llenguatge senzill i comprensible.  
  
Els premis s'atorguen en les categories següents: comunicació; proactivitat i bones pràctiques en el compliment del reglament i la Llei orgànica de protecció de dades personals i garantia dels drets digitals; bones pràctiques educatives; investigació ‘Emilio Aced’; emprenedoria ‘Ángela Ruiz Robles’; bones pràctiques per a una major protecció de les dones contra la violència digital; i difusió del dret a la protecció de dades en xarxes socials, de nova creació.  
  
L'Agència vol reconéixer amb estes set categories el treball fet per a difondre este dret fonamental en àmbits com l'educatiu, l'empresarial, la investigació cientificotècnica, les xarxes socials, el realitzat per administracions públiques, els mitjans de comunicació, així com les bones pràctiques d'entitats públiques i privades per a la protecció de les dones contra la violència digital.

Fecha: 31/01/2024